L'Eliana conclou la Setmana de la Dona 2020
09 de març de 2020

Del 2 al 8 de març l'Eliana ha celebrat la Setmana de la Dona 2020 amb una intensa agenda d'actes esportius, socials i culturals que han congregat a centenars de veïns i veïnes demostrant, una vegada més, el seu compromís amb la igualtat de gènere.

La setmana es va inaugurar amb la projecció del documental premi 2017 al foment de la visibilitat de l'esport femení ‘Campeonas sin límites’ i va comptar amb la participació de la seua directora, Paqui Méndez.

L'associacionisme local femení va gaudir d'un espai de trobada a través de la taula d'experiències i va comptar amb la presència de tres dones destacades en els seus respectius sectors, María Udaeta, Neus Gimeno i Cristina Molina.

A la meitat de la setmana l'esport femení es va imposar amb masterclass obertes i gratuïtes de diferents disciplines i el partit que va enfrontar al CDFB l'Eliana femení i el Llevant UD Femení i que va deixar en taules el marcador.

En l'àmbit cultural, la Setmana de la Dona ha deixat també l'exposició‘Piedras: Mujeres Mayores sin Armarios’, de la fotògrafa Mª José Garrido, que es podrà visitar fins al divendres 20 de març en l'Espai Expositiu del Centre Sociocultural.

L'aclamat espectacle de Mulïer va omplir les butaques de l'Auditori d'un públic que va vibrar amb l'exhibició de dansa sobre xanques interpretada per cinc ballarines i guanyadora de nombrosos premis d'arts escèniques.

Però sens dubte, l'acte més multitudinari va ser la visita del magistrat i portaveu de Jutgesses i Jutges per a la Democràcia, Joaquim Bosch, que va obrir un espai de coneixement i reflexions amb la seua conferència sobre la violència contra les dones i la perspectiva de gènere en l'àmbit judicial.

No obstant això, la programació entorn al Dia Mundial de la Dona s'estendrà a l'Eliana més enllà d'aquesta setmana ja que durant tot el mes de març s'han programat diverses accions d'igualtat de gènere. Així, el dijous 12 Teatreliana representarà l'obra  ‘Ell@s cambiaron la historia’, el divendres 13 Mar Busquets presentarà el seu llibre ‘La voz y el agua’ i la conferència ‘Invisibles’ a càrrec de Katja Villatoro tancarà la programació pròxim dilluns 30.

L'edil d'Igualtat, Concha Montaner, ha qualificat d'èxit l'organització de cada acte i ha destacat la quantiosa presència de públic, demostrant una vegada més que “l'Eliana es bolca amb les dones, amb l'associacionisme i confirma que és feminista”.

Per la seua part l’alcalde, Salva Torrent, ha remarcat la necessitat de continuar impulsant setmanes com aquesta per a posar en el centre el paper femení i avançar en el camí de la paritat i la igualtat efectiva entre homes i dones.